Stratenský tunel (železničný)

Stratenský tunel je železničný tunel medzi obcami Stratená a Telgárt na trati Červená Skala – Margecany.

História 
Rozhodnutie o budovaní spojenia Horehronia so Spišom padlo v rokoch 1919 a 1920, no prepojenie Červenej Skaly a Margecian sa začalo budovať až 31. mája 1931. Na stavbu sa presunula technika i pracovníci z Handlovej a Hornej Štubne, kde dokončili prepojenie pohorím Žiar. Výstavba trate v úzkom údolí bola náročná a vyžiadala si vybudovanie množstva zárezov, násypov i veľkých mostov. 

Stratenský tunel je s dĺžkou 105 m najkratším z deviatich tunelov na trati. Nachádza sa západne od Stratenej, v úzkom údolí Hnilca a jeho časť leží v oblúku a časť v prechodnici. Pri razení modifikovanou rakúskou tunelovacou metódou bolo vyťažených 3 700 m³ horniny a použilo sa 1 520 m³ muriva. Náklady na výstavbu dosiahli 1,3 milióna korún.

Tunel poškodili v januári 1945 ustupujúce nacistické vojská, ktoré zamínovali stratenský portál. Detonácia dvoch vagónov trhavín spôsobila deštrukciu tunela a poškodenie mnohých domov v blízkej obci.

Pozri aj 
 Zoznam železničných tunelov na Slovensku

Zdroj 
 Tunel na rail.sk

Železničné tunely na Slovensku
Stratená